বিরাট হাতবদল! এবার থেকে Netflix-এ দেখা যাবে ‘Game of Thrones’?

ওয়েব ডেস্ক: বিনোদন (Entertainment) জগতে বড়সড় রদবদল। ৭,২০০ কোটি ডলারে ‘ওয়ার্নার ব্রাদার্স ডিসকভারি’কে (Warner Bros Discovery) কিনে নিল ‘নেটফ্লিক্স’ (Netflix)। সংস্থার তরফে প্রকাশিত বিবৃতিতে জানানো হয়েছে, টিভি ও ফিল্ম স্টুডিয়ো থেকে শুরু করে প্রিমিয়াম-টিভি নেটওয়ার্ক ‘এইচবিও’ (HBO) এবং স্ট্রিমিং প্ল্যাটফর্ম ‘এইচবিও ম্যাক্স’ – সবই আপাতত এসে গেল ‘নেটফ্লিক্সে’র ছাতার নীচে।

নেটফ্লিক্সের এই অধিগ্রহণকে বিনোদন বাজারের শক্তি-সমীকরণ পাল্টে দেওয়ার মতো ঘটনা হিসেবে দেখছেন বিশেষজ্ঞরা। কারণ, ‘গেম অফ থ্রোনস’ (Game of Thrones)-এর মতো বিশ্বজুড়ে প্রশংসিত সিরিজ তৈরি করেছে ‘এইচবিও’। সেই জনপ্রিয় ব্র্যান্ড এখন জুড়ে গেল ‘নেটফ্লিক্সে’র সঙ্গে। যদিও ‘নেটফ্লিক্স’ও ইতিমধ্যেই বিশ্বজুড়ে ব্যাপক খ্যাতি অর্জন করেছে। ইতিমধ্যে ‘স্ট্রেঞ্জার থিংস’ (Stranger Things), ‘স্কুইড গেম’ (Squid Game)–এর মতো জনপ্রিয় সিরিজ বানিয়েছে এই সংস্থাও।

আরও পড়ুন: লন্ডনের লেস্টার স্কোয়ারে ব্রোঞ্জের রাজ-সিমরন, সাক্ষী হলেন শাহরুখ-কাজল

আসলে গত কয়েক মাস ধরে ‘ওয়ানার ব্রাদার্স ডিসকভারি’র মালিকানা নিয়ে জল্পনা বাড়ছিল। ‘কমকাস্ট’ এবং ‘প্যারামাউন্ট–স্কাইড্যান্স’ এই প্রতিযোগিতায় এগিয়েই ছিল বলে শোনা গিয়েছিল। কিন্তু শেষপর্যন্ত নিলামে সবার আগে উঠে এল ‘নেটফ্লিক্স’ই। এর ফলে ‘হ্যারি পটার’ (Harry Potter) ও ‘গেম অফ থ্রোনস’-এর মতো জনপ্রিয় সিরিজ এবার থেকে দেখা যাবে ‘নেটফ্লিক্স’-এ।